AEC เร่งขยายฐานลูกค้า Block Trade ตั้งเป้าแตะ 1,000 บัญชีใน 2 ปี
AEC เร่งขยายฐานลูกค้า Block Trade ตั้งเป้าแตะ 1,000 บัญชีใน 1-2 ปี จากเดิราว 600 บัญชี พร้อมเซ็ททีมออกบทวิเคราะห์เพื่อลูกค้าที่ลงทุนโดยเฉพาะ คาดเริ่มบริการในส.ค.นี้
8 ส.ค. 2560

นายสยาม สร้อยทอง ผู้อำนวยการอาวุโส ฝ่ายผลิตภัณฑ์ตราสารอนุพันธ์ และ SBL บริษัทหลักทรัพย์ เออีซี จำกัด (มหาชน) หรือ AEC เปิดเผยว่า บริษัทมีการวางกลยุทธ์ในการนำเครื่องมือด้านการลงทุน โดยเฉพาะ Block Trade เข้ามาเป็นทางเลือกให้กับกลุ่มลูกค้า และ นักลงทุน เพื่อเป็นการเพิ่มช่องทางการลงทุนแบบกระจายความเสี่ยงมากขึ้น
ทั้งนี้ Block Trade เป็นวิธีการซื้อขายแบบจับคู่ซื้อขาย Single Stock Futures (SSF) ที่ราคา และจำนวนสัญญาที่ตกลงกันไว้ เพื่อช่วยเรื่องสภาพคล่องที่ไม่เพียงพอ ซึ่งต้องยอมรับว่า SSF เป็นตัวช่วยในการเพิ่มอัตราผลตอบแทนให้พอร์ทการลงทุนของนักลงทุนได้ ในขณะเดียวกัน Block Trade ใช้เงินน้อยกว่า
โดยเมื่อเทียบกับการซื้อหุ้นในตลาดหลักทรัพย์ ทำให้ปัจจุบันมีนักลงทุนเริ่มหันมาเล่น Block Trade มากขึ้น ดังนั้น จากเครื่องมือการลงทุนใหม่ๆจึงทำให้ทางบริษัทเร่งพัฒนาระบบ รวมถึงอบรมให้ความรู้พนักงานเจ้าหน้าที่การตลาด ให้เข้าถึงระบบการลงทุนในรูปแบบดังกล่าว และสร้างผลตอบแทนได้ทั้งในสภาวะตลาดที่เป็นขาขึ้นและขาลงได้ เพื่อให้ตอบโจทย์การลงทุนได้มากขึ้น
“สำหรับจุดเด่นของ Block Trade คือ การใช้เงินลงทุนที่น้อยกว่าจากการมีอัตราทด (Leverage) ขณะที่ค่าธรรมเนียมในการลงทุนต่ำกว่าการลงทุนซื้อหุ้นทั่วไป โดยการใช้เงินลงทุนที่น้อยเพียง 10-20% ของมูลค่าจริงๆ ก็เป็นความเสี่ยงเช่นกัน 
หากไม่มีการบริหารความเสี่ยงที่ดี ซึ่งในส่วนนี้ AECS จะคอยให้คำแนะนำกับลูกค้าอยู่ตลอด ซึ่งบริษัทฯจะมีโมเดลสำหรับการลงทุนในส่วนนี้คอยแนะนำให้กับลูกค้าอยู่แล้ว”นายสยาม กล่าว   
ทั้งนี้ในมุมของ AECS ที่ผ่านมา ลูกค้า Block Trade เข้ามาช่วยบริษัทค่อนข้างมาก ในภาวะที่ธุรกิจโบรกเกอร์มีการแข่งขันสูง โดยจำนวนบัญชีที่เพิ่มขึ้น 30% ในปี 2559 และเพิ่มขึ้นอีก 20% ในปีนี้ ซึ่งลูกค้าในส่วนนี้เกิน 80% เป็นลูกค้าที่มีการเคลื่อนไหวตลอด ทั้งนี้ บริษัทตั้งเป้าที่จะรักษาส่วนแบ่งการตลาดของ Block Trade ให้ติด 1 ใน 5 ต่อไป
โดยปัจจุบันจำนวนหุ้นที่ตลาดหลักทรัพย์กำหนดให้สามารถซื้อขายผ่าน Block Trade ได้มีทั้งสิ้น 94 ตัว โดยส่วนมากจะเป็นหุ้นที่อยู่ใน SET100 โดยบริษัทเตรียมจะออกบทวิเคราะห์สำหรับลูกค้าที่ลงทุน Block Trade โดยเฉพาะ ซึ่งคาดว่าจะเริ่มมีออกมาภายในเดือน ส.ค. นี้ เพื่อเป็นแหล่งข้อมูลประกอบการตัดสินใจให้กับลูกค้า
ทั้งนี้บริษัทได้ตั้งเป้าขยายฐานลูกค้าที่ลงทุนผ่าน Block Trade ให้ครบ 1,000 บัญชี ภายใน 1-2 ปีนี้ จากปัจจุบันมีอยู่ราว 600 บัญชี โดยจะเน้นเจาะกลุ่มลูกค้าทั่วไป ซึ่งบริษัทไม่ได้กำหนดมูลค่าการซื้อขายขั้นต่ำ เพียงแต่ต้องส่งคำสั่งตามจำนวนสัญญาขั้นต่ำที่ตลาดหลักทรัพย์ฯ กำหนดไว้เท่านั้น
นอกจากนี้ บริษัทเตรียมออกโปรโมชั่นเพื่อตอบแทนลูกค้าที่เปิดบัญชีใหม่ในช่วงระหว่างวันที่ 1ส.ค. – 31 ต.ค. 60 เพียงเปิดบัญชีซื้อขาย Block trade และส่งคำสั่งเพียง 1 ครั้ง ลูกค้าจะได้รับวอชเชอร์มูลค่า 1,000 บาท นอกจากนี้ จะยังได้รับดอกเบี้ยต่ำลงเหลือ 5.5% จาก 6% ในช่วงเวลาปกติ
“การออกโปรโมชั่นเป็นเพียงแค่การกระตุ้นในระยะสั้นเท่านั้น แต่เมื่อกลับสู่ช่วงปกติแล้ว บริษัทมั่นใจว่าการให้บริการที่ดีของบริษัทจะเป็นสิ่งที่ดึงดูดลูกค้าในระยะยาว อย่างการให้บริการในขา short เราถือเป็นเจ้าแรกๆ ที่มีหุ้นให้ยืม short มาก เนื่องจากการเป็นพันธมิตรกับสถาบันรายใหญ่ๆ หลายแห่ง” นายสยาม กล่าว